CELEX: 62010FN0112
Language: el
Date: 2010-11-02 00:00:00
Title: Υπόθεση F-112/10: Προσφυγή-αγωγή της 2ας Νοεμβρίου 2010 — Cornelia Trentea κατά Οργανισμού Θεμελιωδών Δικαιωμάτων της Ευρωπαϊκής Ένωσης

15.1.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 13/43
            
         Προσφυγή-αγωγή της 2ας Νοεμβρίου 2010 — Cornelia Trentea κατά Οργανισμού Θεμελιωδών Δικαιωμάτων της Ευρωπαϊκής Ένωσης
   (Υπόθεση F-112/10)
   ()
   2011/C 13/88
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα-ενάγουσα: Cornelia Trentea (Βιέννη, Αυστρία) (εκπρόσωποι: L. Levi και M. Vandenbussche, δικηγόροι)
   
      Καθού-εναγόμενος: Οργανισμός Θεμελιωδών Δικαιωμάτων της Ευρωπαϊκής Ένωσης (στο εξής:ΟΘΔ)
   
      Αντικείμενο και περιγραφή της διαφοράς
   
   Πρώτον, ακύρωση της αποφάσεως της αρμόδιας για τη σύναψη συμβάσεων πρόσληψης αρχής, με την οποία απορρίφθηκε η υποψηφιότητα της προσφεύγουσας για μια θέση βοηθού διοίκησης στους τομείς διαχείρισης συμβάσεων και χρηματοοικονομικών θεμάτων, καθώς και της αποφάσεως περί διορισμού άλλου υποψηφίου.
   Δεύτερον, αποζημίωση και χρηματική ικανοποίηση λόγω υλικής ζημίας και ηθικής βλάβης.
   
      Αιτήματα της προσφεύγουσας-ενάγουσας
   
   Η προσφεύγουσα-ενάγουσα (στο εξής: προσφεύγουσα) ζητεί από το Δικαστήριο Δημόσιας Διοίκησης:
   
               —
            
            
               να ακυρώσει την απόφαση της αρμόδιας για τη σύναψη συμβάσεων πρόσληψης αρχής του ΟΘΔ, της 5ης Ιουνίου 2010, με την οποία απορρίφθηκε η υποψηφιότητα της προσφεύγουσας για μια θέση (σχετ. TAADMIN-AST4-2009), καθώς και η απόφαση περί διορισμού άλλου υποψηφίου,
            
         
               —
            
            
               εφόσον είναι αναγκαίο, να ακυρώσει την από 22 Ιουλίου 2010 απόφαση, με την οποία απορρίφθηκε η διοικητική ένσταση της προσφεύγουσας, και την από 27 Σεπτεμβρίου 2010 απόφαση, με την οποία απορρίφθηκε η αίτηση της προσφεύγουσας περί επανεξετάσεως και συμπληρώσεως της ενστάσεώς της,
            
         
               —
            
            
               να υποχρεώσει τον καθού-εναγόμενο (στο εξής: καθού) να καταβάλει στην προσφεύγουσα αποζημίωση για την υλική ζημία που υπέστη, αντιστοιχούσα στη διαφορά μεταξύ του νυν μισθού της και του μισθού του βαθμού AST4 μέχρι την ηλικία της συνταξιοδοτήσεως, συμπεριλαμβανομένων των επιδομάτων, των αποζημιώσεων και της αντισταθμίσεως των συνταξιοδοτικών δικαιωμάτων της,
            
         
               —
            
            
               να υποχρεώσει τον καθού να καταβάλει στην προσφεύγουσα χρηματική ικανοποίηση για την ηθική βλάβη που αυτή υπέστη, υπολογιζόμενη ex aequo et bono στα 10 000 ευρώ,
            
         
               —
            
            
               να καταδικάσει τον καθού στο σύνολο των δικαστικών εξόδων.